*****

ΚΑΝΟΝΙΣΜΟΣ (ΕΟΚ) αριθ. 1176/81 ΤΗΣ ΕΠΙΤΡΟΠΗΣ

της 30ής Απριλίου 1981

περί τροποποιήσεως, για έκτη φορά, του κανονισμού (ΕΟΚ) αριθ. 2043/75 «περί ειδικών λεπτομερειών εφαρμογής του καθεστώτος πιστοποιητικών προκαθορισμού στον τομέα του κρέατος πουλερικών και των αυγών»

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των αυγών (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 9 παράγραφος 3,

τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του κρέατος πουλερικών (2), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 9 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2043/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 812/81 (4), έχει προβλέψει τις ειδικές λεπτομέρειες εφαρμογής του καθεστώτος των πιστοποιητικών προκαθορισμού στον τομέα του κρέατος πουλερικών και των αυγών· ότι ο κανονισμός αυτός προβλέπει, κυρίως, τη διάρκεια ισχύος των πιστοποιητικών προκαθορισμού που εξεδόθησαν στο πλαίσιο εξαγωγής με βάση δημοπρασία προκηρυχθείσα σε μια τρίτη χώρα-εισαγωγέα·

ότι, στην περίπτωση αυτή, ο κανονισμός (ΕΟΚ) αριθ. 3183/80 της Επιτροπής (5) έχει καθορίσει σε είκοσι μία ημέρες την προθεσμία που πρέπει να τηρήσει ο αιτών για να ενημερώσει τον οργανισμό εκδόσεως του πιστοποιητικού προκαθορισμού για τα αποτελέσματα της δημοπρασίας ή για να προσκομίσει την απόδειξη παρατάσεως της τελευταίας ημερομηνίας καταθέσεως των προσφορών· ότι η προθεσμία αυτή θεωρείται πολύ μικρή για τον τομέα του κρέατος πουλερικών και των αυγών, λαμβανομένων υπόψη των υφισταμένων συνθηκών του εμπορίου· ότι καθίσταται, συνεπώς, αναγκαίο να παραταθεί κατά σαράντα ημέρες·

ότι ο κανονισμός (ΕΟΚ) αριθ. 1175/81 της Επιτροπής (6) προβλέπει ότι οι επιστροφές κατά την εξαγωγή στους τομείς του κρέατος πουλερικών και των αυγών χορηγούνται με βάση τις ζώνες προορισμού και όχι πλέον με βάση τις τρίτες χώρες προορισμού· ότι, κατά συνέπεια, είναι απαραίτητη η τροποποίηση του κανονισμού (ΕΟΚ) αριθ. 2043/75·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Κρέατος Πουλερικών και Αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2043/75 τροποποιείται ως εξής:

1. Στο άρθρο 2 παράγραφος 2 προστίθεται το ακόλουθο κείμενο:

«Κατά παρέκκλιση από το άρθρο 43 παράγραφος 2 εδάφιο δεύτερο του κανονισμού (ΕΟΚ) αριθ. 3183/80, η προθεσμία που πρέπει να τηρήσει ο αιτών το πιστοποιητικό προκαθορισμού για να ενημερώσει τον εκδόσαντα οργανισμό για τα αποτελέσματα της δημοπρασίας, ή για να προσκομίσει την απόδειξη παρατάσεως της τελευταίας ημερομηνίας καταθέσεως των προσφορών, καθορίζεται σε 40 ημέρες από της τελευταίας ημερομηνίας καταθέσεως των προσφορών.»

2. Το άρθρο 2α αντικαθίσταται από το ακόλουθο κείμενο:

«Άρθρο 2α

Για τα προϊόντα του τομέα του κρέατος πουλερικών, η αίτηση πιστοποιητικού και το πιστοποιητικό αναγράφουν, μέχρι τις 31 Δεκεμβρίου 1981, στη θέση 13, τη ζώνη προορισμού, κατά την έννοια του κανονισμού (ΕΟΚ) αριθ. 1175/81.

Το πιστοποιητικό υποχρεοί την εξαγωγή προς τη ζώνη αυτή.».

Άρθρο 2

Ο παρών κανονισμός αρχίζει να ισχύει την 1η Μαΐου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Απριλίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 282 της 1. 11. 1975, σ. 12.

(2) ΕΕ αριθ. L 282 της 1. 11. 1975, σ. 77.

(3) ΕΕ αριθ. L 213 της 11. 8. 1975, σ. 12.

(4) ΕΕ αριθ. L 84 της 31. 3. 1981, σ. 14.

(5) ΕΕ αριθ. L 338 της 13. 12. 1980, σ. 1.

(6) Βλ. 77 της παρούσας Επίσημης Εφημερίδας.